O‘ZBEKISTON YoShLARINING “KAMOLOT” IJTIMOIY HARAKATI FAOLIYATINI TAShKIL ETIShGA KO‘MAKLAShISh TO‘G‘RISIDA

O‘zbekistonda yoshlar harakatini rivojlantirishga ko‘maklashish maqsadida Vazirlar Mahkamasi qaror qiladi:
 1. O‘zbekiston yoshlarining “Kamolot” ijtimoiy harakati Maslahat kengashining:
 Harakatga zarur yordam ko‘rsatish va uning samarali ishlashi uchun shart-sharoitlar yaratish;
 Harakatning dasturiy maqsadlari va ustavda ko‘rsatilgan vazifalari doirasida amalga oshiriladigan harakatning faoliyatini mablag‘ bilan ta’minlash uchun O‘zbekiston yoshlarining “Kamolot” ijtimoiy harakatini rivojlantirish jamg‘armasini tuzish to‘g‘risidagi taklifiga rozilik berilsin.
 Moliya vazirligi, Davlat soliq qo‘mitasi va boshqa manfaatdor tuzilmalar bilan kelishilgan O‘zbekiston yoshlarining “Kamolot” ijtimoiy harakatini rivojlantirish jamg‘armasi to‘g‘risidagi Nizom kiritilsin. 
 2. O‘zbekiston yoshlarining “Kamolot” ijtimoiy harakati Markaziy kengashi va O‘zbekiston Tovar ishlab chiqaruvchilar va tadbirkorlar palatasining o‘zaro qo‘llab-quvvatlash to‘g‘risida tegishli shartnomalar tuzish asosida kichik biznes va xususiy tadbirkorlik subyektlarining qonuniy huquq va manfaatlarini qo‘llab-quvvatlash va ijtimoiy himoya qilish vazifalari yoshlar ijtimoiy harakatiga va uning joylardagi bo‘limlariga ixtiyoriy yuklatilishi to‘g‘risidagi taklifi qabul qilinsin.
 O‘zbekiston Respublikasi Moliya vazirligi va Davlat soliq qo‘mitasining o‘zaro qo‘llab-quvvatlash to‘g‘risida tuziladigan shartnomalar asosida hisoblangan yagona soliq to‘lovi summasining 8 foizi kichik biznes korxonalari (savdo korxonalaridan tashqari) tomonidan O‘zbekiston yoshlarining “Kamolot” ijtimoiy harakatini rivojlantirish jamg‘armasiga o‘tkazilishi to‘g‘risidagi taklifiga rozilik berilsin. 
 Hisoblangan yagona soliq to‘lovi summasining 8 foizi O‘zbekiston yoshlarining “Kamolot” ijtimoiy harakatini rivojlantirish jamg‘armasiga o‘tkazish tartibi to‘g‘risidagi Nizom ilovaga muvofiq ma’qullansin. 
 3. Belgilansinki:
 o‘zaro qo‘llab-quvvatlash to‘g‘risidagi shartnomalar asosida kichik biznes korxonalari (savdo korxonalaridan tashqari) tomonidan hisoblangan yagona soliq to‘lovi summasining 8 foizi harakatni rivojlantirish jamg‘armasiga o‘tkazish budjetga majburiy to‘lovlarga tenglashtiriladi.
 4. Vazirlar Mahkamasining “O‘zbekiston Respublikasi yoshlarining “Kamolot” jamg‘armasini qo‘llab-quvvatlash to‘g‘risida” 1996-yil 31-maydagi 207-son qarori o‘z kuchini yo‘qotgan deb hisoblansin.
 5. Mazkur qarorning bajarilishini nazorat qilish O‘zbekiston Respublikasi Prezidentining Davlat maslahatchisi X.M. Sultonov va O‘zbekiston Respublikasi Bosh vazirining o‘rinbosari R.S. Azimov zimmasiga yuklansin.
 1. Ushbu Nizom kichik biznes korxonalari (savdo korxonalaridan tashqari) tomonidan hisoblangan yagona soliq to‘lovi summasining 8 foizini o‘zaro qo‘llab-quvvatlash to‘g‘risidagi shartnomalarga muvofiq O‘zbekiston yoshlarining “Kamolot” ijtimoiy harakatini rivojlantirish jamg‘armasi (keyingi o‘rinlarda Jamg‘arma deb ataladi)ga o‘tkazish tartibini belgilaydi. 
 2. Yagona soliq to‘lovi to‘lovchilari hisoblanadigan va O‘zbekiston yoshlarining “Kamolot” ijtimoiy harakatini rivojlantirish jamg‘armasi mahalliy bo‘limlari bilan o‘zaro qo‘llab-quvvatlash to‘g‘risida shartnomalar tuzgan kichik biznes korxonalari (savdo korxonalaridan tashqari) yagona soliq to‘lovi hisoblangan miqdorining 8 foizini Jamg‘armaga o‘tkazadilar. 
 Kichik biznes korxonalari (savdo korxonalaridan tashqari) tomonidan yagona soliq to‘lovi hisoblangan miqdorining 8 foizini o‘zaro qo‘llab-quvvatlash to‘g‘risidagi shartnomalar asosida Jamg‘armaga o‘tkazish davlat budjetiga majburiy to‘lovlarga tenglashtiriladi. 
 3. Kichik biznes korxonalari Jamg‘armaga mablag‘larni yagona soliq to‘lovini to‘lash uchun belgilangan tartibda va muddatlarda o‘tkazadilar. Jamg‘armaga o‘tkazilishi kerak bo‘lgan mablag‘lar soliq organlariga taqdim etiladigan yagona soliq to‘lovi bo‘yicha hisob-kitoblarda alohida satrda aks ettiriladi. 
 4. O‘zaro qo‘llab-quvvatlash to‘g‘risida shartnomalar tuzgan kichik biznes korxonalari ikkita to‘lov topshiriqnomasini rasmiylashtiradilar: 
 b) yagona soliq to‘lovi to‘lovchilar belgilangan tartibda: 
 Jamg‘armaga — yagona soliq to‘lovi hisoblangan miqdorining 8 foizi miqdorida; 
 budjetga va Davlat maqsadli jamg‘armalariga — yagona soliq to‘lovi hisoblangan miqdorining 92 foizi miqdorida o‘tkazadilar. 
 5. Kichik biznes korxonalari topshiriqnomalariga binoan mablag‘larning ham budjetga, ham Jamg‘armaga o‘z vaqtida o‘tkazilishi uchun tijorat banklari muassasalari rahbarlari qonun hujjatlarida belgilangan tartibda javob beradilar.
 6. Mazkur Nizom bilan belgilangan yagona soliq to‘lovidan Jamg‘armaga ajratmalar buxgalteriya hisobida quyidagi qaydnoma bilan aks ettiriladi: 
 “Budjetga to‘lovlar bo‘yicha qarzdorlik (turlar bo‘yicha)” 6410-hisob raqami debeti”. 
 “Sug‘urta va Davlat maqsadli jamg‘armalariga to‘lovlar bo‘yicha qarzdorlikni hisobga olish hisob raqami krediti (6500) “Kamolot” yoshlar harakati jamg‘armasiga to‘lovlar” hisob raqami ajratib ko‘rsatilgan holda. 
 7. Mablag‘larni Jamg‘armaga o‘tkazishda quyidagi buxgalteriya qaydnomasi tuziladi: 
 “Sug‘urta va Davlat maqsadli jamg‘armalariga to‘lovlar bo‘yicha qarzdorlikni hisobga olish hisob raqami debeti (6500) “Kamolot” yoshlar harakati jamg‘armasiga to‘lovlar” hisob raqami ajratib ko‘rsatilgan holda. 
 “Pul mablag‘larini hisobga olish” hisob raqami krediti”. 
 8. Kichik biznes korxonalari yagona soliq to‘lovi miqdoridan mablag‘lar o‘tkazishni amalga oshirganda o‘zlari hisobda turgan joydagi soliq organiga quyidagi hujjatlarni taqdim etadilar: 
 “Kamolot” harakati ijro etuvchi organi bilan o‘zaro qo‘llab-quvvatlash to‘g‘risidagi shartnoma nusxasi; 
 hisobot davrida hisoblangan va to‘langan yagona soliq to‘lovining miqdori hisob-kitobi. 
 9. Kichik biznes korxonalaridan mablag‘larning budjetga va Jamg‘armaga to‘g‘ri va o‘z vaqtida tushishi ustidan nazoratni ta’minlash maqsadida soliq organlari hamda “Kamolot” harakatining tegishli bo‘limlari budjetga va Jamg‘armaga o‘tkazilishi kerak bo‘lgan va amalda o‘tkazilgan mablag‘larni bir yilda ikki marta — 1-yanvardagi va 1-iyuldagi holati bo‘yicha solishtiradilar.
 10. Yagona soliq to‘lovining o‘zaro qo‘llab-quvvatlash to‘g‘risidagi shartnomalar asosida Jamg‘armaga tegishli bo‘lgan qismini o‘tkazish muddatlari kichik biznes subyektlari tomonidan buzilgan taqdirda ulardan qonun hujjatlariga muvofiq davlat budjetiga o‘tkaziladigan penya undiriladi.